
Res  satis  difficilis  est,  si  quis  in  doctrina  tiro 
libellum  de  aliquo  ejus  capite  conscribere  cone- 
tur:  difficilior  autem,  si  ipsa  doctrina  multis  in 
partibus  minus  exculta  ac  dilucidata  est.  N011 
mirum  igitur  videbitur,  quod  ego,  quem  ad  sum- 
mos in  medicina  et  chirurgia  honores  adipiscen- 
dos de  aliquo  artis  medicae  argumento  disserere, 
pristinus  ille  ac  honorificus  mos  jubet,  diutius 
haesitaverim  in  eligendo  themate.  Tandem  apud 
me  constitui,  de  eo  morbo  agere,  cujus  singu- 
lares species  observare  Berolini  instituta  Clinica 
sub  auspiciis  virorum  Cei.  frequentanti  mihi  li- 
cuit, nimirum  de  spasmo.  Num  delectus  omnibus 
placeat,  nescio.  Sane  multae  hujus  morbi  ra- 
tiones etiamnunc  tenebris  obvolutae  sunt,  attamen 


adnotare  liceat,  me  nihil  novi  in  lucem  proferre, 
sed  tantum,  quae  a viris  medicinae  peritissimis 
ac  gravissimis  de  spasmo  dicta  conscriptaque  suut, 
succincte  probeque  colligere  voluisse.  Quisquis 
opusculum  hocce  legat,  enixe  peto,  ut  legat 
animo  benevolo  et  indulgenti,  sunt  enim  primi- 
tiae tironis. 


Itlusculi  apparatura  constituunt,  quo  corporis  animalis 
motus  efficiuntur.  Ipsi  autem  non  sponte  agunt,  sed 
tantum  impulsu  nervorum  per  eos  discurrentium  moto- 
riorum. Ut  motus  normalis  prodeat,  duo  factores  validi 
requiruntur,  musculus  et  nervus.  Si  musculi  fibrae  con- 
trahendi facultate  carent,  etiam  nervus  in  eo  nihil  pollet, 
musculus  immobilis  manet.  Quo  ceterum  processu  ipsa 
contractio  fiat,  physiologi  variis  rationibus  explicare  stu- 
duerunt. Duae  certe  commemoratu  dignae  videntur. 
Una,  Girtannero  auctore,  quae  actum  combustionis 
esse,  altera,  quae  electricitatis  vim  id  efficere  tradit, 
quod  Prevost  et  Dumas  opinantur.  Sed  hypotheses 
parum  verosimiles  nobis  videntur,  quare  non  accuratius 
eas  exponamus.  Fateri  debemus,  contractionis  phaeno- 
mena nondum  satis  illustrata  esse,  quamquam  hoc  con- 
stat, musculorum  vim  immanentem  ab  irritatione  et  ner- 
vorum et  sanguinis  arteriosi  pendere.  Nervorum  effica- 
citas major  est;  nam  videmus,  etiamsi  cor  sanguinem 
per  corporis  partes  distribuere  desinat,  vim  motoriam 
musculis  inesse.  Ipsi  nervi  peripherici  irritabilitatem 


obtinent  a centris' suis,  cerebro  et  medulla  spinali,  quod 
optime  ex  eo  apparet,  quod  nervus,  cujus  conjunctio 
cum  iis  sublata  est,  non  amplius  agit,  etiain  structura 
variat.  Praecipue  haec  indoles  motoria  dirigens  inesse 
videtur  medullae  spinali,  nam  experimentis  circa  animalia 
factis,  diremtum  est,  hujus  organi  irritabilitatem  non  ex- 
stingui, postquam  cerebrum  ipsum  cultro  demtum  sit. 
Nunquam  autem  in  nervo  sano  desideratur  vis,  quae  di- 
citur, motoria,  modo  adest  minori  gradu,  si  musculus 

quiescit,  quem  statim  appellamus  tonum.  Augetur  ea  vis 
irritatione,  tum  excitat  motum  muscularem.  Tonus  de- 
ficiens, id  quod  non  raro  in  febribus  nervosis  ani- 
madvertimus, signum  gravis  momenti  est,  nam  indicat, 
systema  nervorum  omni  reactionis  facultate  destitui.  Ce- 
terum motus  voluntarii  cerebri,  inscii,  praegresso  incita- 
mento, medullae  spinalis  functione  administrantur. 

Jam  si  ille  nervorum  impulsus  aliqua  re  praeter  nor- 
mam • adauctus  est,  videmus  phaenomena  spasmi  seu 
hyperkineseos.  Sed  antequam  ad  ipsius  morbi  descri- 
ptionem accuratiorem  nos  accingamus,  necessarium  vide- 
tur, ut  leges  et  normas  exploremus,  secundum  quas  nervi 
motorii  in  musculis  funguntur,  quoniam  modo,  assumptis 
iis,  laesae  nervorum  functionis  symptomata  intelligere 
possumus. 

Primum  nobis  occurrit  lex,  ut  ita  dicamus,  condu- 
ctionis sejunctae,  i.  e.  quod  nervorum  fibrae  primitivae 
ab  origine  usque  ad  finem  periphericum  sejunctim  et 
sine  ulla  anastomosi  decurrunt,  motus  voluntatis  aut  re- 
flexionis impulsu  provocati  locum  admodum  circumseri- 


ptum  et  definitura  obtinere  possunt,  dum  regiones  pro- 
- pinquae  quiescunt.  Ita  exempli  gratia,  si  qua  nervi 
facialis  fibra  irritatur,  non  convulsiones  in  omnibus  ab 
hoc  nervo  administratis  provinciis  exsistunt,  fortasse  tan- 
tum in  palpebris  vel  angulis  oris. 

Tum  habemus  legem  phaenomeni  excentrici,  i.  e.  ner- 
vorum affectiones  non  in  ipso  loco  affecto,  sed  in  nervis 
periphericis  animadvertuntur,  ita,  si  medulla  spinalis  pres- 
sione irritatur,  spasmus  in  partibus  ejus  periphericis  ex- 
citatur, quare  plerumque  morbi  sedes  non  eum  locum 
tenet,  ubi  laesi  nervi  symptomata  spectamus.  Lex  sane 
gravissima  ad  constituendam  diagnosin. 

Denique  commemoramus  legem  irradiationis,  i.  e.  in 
solis  nervorum  organis  centralibus,  cerebro  et  medulla 
spinali,  ubi  fibrae  primitivae  confluunt,  una  simul  alteram 
eamque  plerumque  proximam  concitare  potest  sine  vo- 
luntatis aut  conscientiae  actione;  nominamus  id  motum 
consociatum.  Quodsi  haec  irradiatio  a nervis  sensiferis 
ad  motorios  transit,  hanc  conditionem  motum  reflexorium 
dicimus. 

Ut  antea  vidimus,  spasmus  nervorum  motoriorum 
aberratione  creatur,  fuit  autem  vir  experientissimus,  qui 
omnes  motus  invitos,  ergo  etiam  spasmum,  certo  cuidam 
nervorum  systemati  vindicavit.  • Marshall  Hali  enim 
hoc  nominat  excito-rnotorium  et  fibras  eodem  modo  motu 
inscio  et  involuntario  fungi  putat,  quo  sensibiles,  quae 
dicuntur,  sensu,  motorias  autem  motu  per  animum  in- 
tento. Centra  hujus  systematis  medullam  spinalem  et 
oblongatam  esse  contendit.  Quamvis  medulla  spinalis 


fons  praecipuus  sit,  ex  quo  nascuntur  motus  inscii,  tamen 
experimenta,  quae  viri  longe  doctissimi,  ut  Joannes 
Mueller,  Henle,  alii,  fecerunt,  satis  demonstrant, 
etiam  cerebrum  et  nervi  sympathici  ganglia  per  reflexio- 
nem tanquam  centra  motoria  agere.  Marshall  Hali 
igitur  hypothesin  minus  firmam  constituit,  praeterquam 
quod  anatomice  etiam  organa  illa  certo  definiri  non  pos- 
sunt. 

Ex  propositis  elucet,  spasmi  sedem  esse,  ubicunque 
in  corpore  humano  substantiam  muscularem  reperiamus; 
ipsa  tum  condensatur,  intenditur,  contrahitur.  Non  dif- 
fert, utrum  sit  musculus  voluntarius  nec  ne,  quamquam 
phaenomena  ipsa  secundum  corporis  regiones  modifican- 
tur. Sunt  quidem  viri  doctissimi,  qui  spasmi  notionem 
latius  extendant,  credentes  omnem  telam  cellulosam  huic 
morbo  obnoxiam  esse,  inde  etiam  osseam  et  cutaneam; 
sed  persuasum  habeo,  eos  viros  errasse,  quia  desunt  in 
hoc  casu  conditiones,  quibus  omnino  motus  possibilis 
redditur,  fibra  muscularis  et  nervus  motorius.  Puto, 
has  materias  modo  succorum  et  caloris  detractione  vo- 
lumine deminui  posse. 

Si  persistunt  musculi  in  statu  contractionis,  hoc  spa- 
smi genus  medici  tonicum  nominare  solent,  sin  autem 
contractiones  et  relaxationes  vicissim  se  excipiunt,  quasi 
inter  se  dimicantes,  clonicum  seu  convulsiones.  In  his 
musculi  antagonistae  vicibus  alternis  contrahuntur  et  re- 
laxantur, quod  exempli  gratia  in  flexoribus  et  extensori- 
bus artuum  spectamus.  Re  vera  haec  divisio  in  spasmo^ 
clonicos  et  tonicos  principio  essentiali  caret,  nam  con- 


stat,  musculorum  innervationem  per  intervalla  fieri;  et- 
enim si  intermissiones  oculis  nostris  observamus,  dicimus 
spasmum  clonicum,  sin  autem  impulsus  nervorum  adeo 
celeriter  sequuntur,  ut  nostram  perceptionem  fugiant, 
fingitur  hyperkinesis  permanens,  seu  tonica.  Facile  ap- 
paret, discrimen  tantum  quantitativum  esse.  Sententiam 
nostram  esse  veram,  ex  eo  etiam  concludere  licet,  quod 
non  raro  spasmi  clonici,  si  augentur,  tonicum,  tonici,  si 
vehementia  decrescunt,  clonicum  typum  assumunt. 

Spasmus  est  anomala  actio  vitalis,  propterea  quod 
neque  alicui  corporis  functioni  naturali  convenit,  contra 
casus  vitae  periculosissimos  provocare  potest,  neque  hoc 
modo  excitatus  motus  ab  hominis  voluntate  pendet. 

Jam  si  ad  symptomata  spasmi  specialia  transeamus, 
tria  primaria  invenimus,  nempe  comminutum^  volumen, 
pallorem  et  justo  minorem  calorem.  Volumen  commi- 
nuitur, quod  musculorum  particulae  magis  inter  se  ap- 
propinquantur. Pallor  procedit  ex  eo,  quod  et  pressione 
vasa  sanguifera  musculi  vacuefiunt  et  vasa  omnino  vicina 
per  irradiationem  spasmo  corripiuntur,  quare  affluxus 
sanguinis  impeditur.  Frigus  emanat  ex  laeso  assimila- 
tionis  processu,  nam  quo  minor  is  est,  eo  magis  etiam 
caloris  gradus  subsidit.  Spasmo  praeterito  queritur  aegro- 
tus de  lassitudine,  de  virium  confectione,  quippe  musculi 
nimis  intendebantur.  Inter  ipsum  morbi  iriipetum  dolor 
et  alii  sensus  alieni  aut  in  ipsis  musculis  aut  partibus 
corporis  propinquis  oriri  solent.  Id  praeterea  notatu 
dignum  videtur,  quod  contractiones  spasticae  eorum 

organorum,  quae  nervus  sympathicus  administrat,  ut 

tractus  intestinalis,  conscientia  percipiuntur,  dum  motus 
normales,  ut  peristalticus,  omnino  non  sentiuntur.  An- 
tecedit etiam  non  raro  spasmum  hyperaesthesis  quaedam, 
quae  vulgo  nominatur  aura.  Observatur  tantum  in  iis 
casibus,  ubi  cerebrum  aut  medulla  oblongata  simul  aegro- 
tant, ut  in  epilepsia,  hysteria,  hydrophobia.  Semper  pro- 
cedit aura  a partibus  periphericis  ad  centralia  organa, 
quae  simul  assecuta  est,  statim  spasmi  incipiunt.  Haud 
dubie  varia  aurae  genera  ab  energia  specifica  eorum 
nervorum,  qui  conductores  funguntur,  ut  nervi  vagi, 
sympathici,  splanchnici  etc.  pendent;  dubium  est,  utrum 
varia  nervorum  irritamenta  influxum  sibi  vindicent  in 
provocando  diverso  aurae  genere.  Altera  parte  quoque 
anaesthesia  spasmos  comitatur,  etsi  rarius,  ita  in  rapha- 

nia  una  cum  convulsionibus  formicationem,  torporem 
«» 

aegroti  patiuntur.  Praeter  pallorem,  quem  supra  com- 
memoravimus, etiam  haemorrhagias  spasmus  efficere  pot- 
est, si  admodum  est  vehemens,  ita  nonnunquam  ecchy- 
moses videmus  praeterito  epilepsiae  paroxysmo.  Dum 
organon  quoddam  spasmo  correptum  est,  ejus  functiones 
plus  minusve  laesae  sunt.  Ita  cor  sanguinem  irregulari 
modo  per  corpus  dimittit,  in  asthmate  respiratio  suppressa 
est,  unde  evenit  livor  faciei,  haemoptysis,  apoplexia  pul- 
monum. Cum  spasmus  apparatus  secretorii  partes  mu- 
sculares comprimit,  aut  omnino  prohibetur  secretio,  aut 
tantum  liquores  tenuissimi  membranas  pervadunt.  Hoc 
modo  explicare  possumus,  cur  in  spasmo,  qui  per 
magnam  corporis  partem  extenditur,  cutis  pallida,  facies 
collapsa,  pulsus  parvus  contractusque,  urina  pellucida 

atque  aquosa  inveniatur.  Etiam  cutis  interdum,  prae- 
cipue in  tetano,  majorem  sudoris  copiam  edit,  at  frigi-, 
dus  est.  Crebro  gas  in  intestino  augetur,  ita  in  hy- 
steria  et  epilepsia.  Immo  certa  spasmi  genera  certas 
glandulas  afficere  videntur,  ita  liysteria  glandulam  lacry- 
malem,  hydrophobia  et  epilepsia  glandulas  salivales. 
Nexum  cum  his  secretionibus  quomodo  interpretari 
oporteat,  etiamnunc  ignoramus. 

Ubi  spasmus  sedem  habet  in  corporis  partibus,  quae 
oculis  et  manibus  nostris  subductae  £unt,  difficilius  est, 
genus  morbi  determinare.  Solo  ex  aegroti  sensu  et  co- 
mitantibus phaenomenis  diagnosin  constituere  licet.  Quare 
putamus,  ventriculum,  intestina,  vesicam  urinariam  et 
uterum  tantum  spasmo  tonico  corripi,  quod  ostendunt 

,cardialgia,  colica,  cysto- spasmus  et  hysteralgia,  quae 

/ % 

otnnia  per  longius  tempus  protrahuntur  et  semper  pres- 
sionis sensum  excitant.  Oculus  autem,  lingua,  cor,  dia- 
phragma et  clonico  et  tonico  spasmo  tentari  posse  vi- 
dentur. Quod  ad  cor  et  diaphragma  attinet,  feminae 
hystericae  satis  id  nobis  persuadent,  nam  in  spasmo  to- 
nico conqueruntur  de  cordis  functione  inhibita  et  per- 
magna compressione,  in  clonico  de  ejus  vehementi 
tremore.  Si  spasmus  diaphragmati  insidet,  primo  in  casu 
adest  respiratio  admodum  frequens,  paene  exspiratio 
continua,  postremo  sequitur  spasmus  risorius,  secundo 
in  casu  sublata  per  longius  breviusve  tempus  respiratio 
eum  suffocandi  periculo. 

Quod  respicit  ad  energias  psychicas  inter  spasmorum 
introitum,  vario  modo  in  singulis  casibus  laeduntur.  At- 


tamen  id  satis  diremtum  est,  animum  tantum  affici,  cum 
una  apparatus  nervorum  centrales  aegrotent.  Spasmi 
peripherici  nihil  tale  offerunt.  Plerumque  aegroti  con- 
scientia privati  sunt,  ut  in  epilepsia,  et  morbo  finito, 
temporis  praeteriti  non  reminiscuntur.  Praeterea  non- 
nunquara  spasmi  cum  hallucinationibus  illusionibusque 
conjuncti  inveniuntur.  Memini  hominis  epileptici,  qui 
primum  spasmis  vehementissimis  cruciabatur;  quibus  prae- 
teritis, in  ectasin  incidebat,  inter  quam,  etsi  omni  ingenii 
cultu  careret,  longas  orationis  sacras  habebat,  quarum 
finis  „ Pater  noster”  erat.  Simulae  hunc  precatus  erat, 
denuo  spasmis  corripiebatur,  quibus  finitis  longo  et  alto 
somno  fruebatur. 

Stimulus  ipse,  qui  spasmum  excitat,  sedem  habere 
potest  aut  in  correpto  nervo  motorio,  aut  in  nervorum 
partibus  centralibus,  aut  per  reflexionem  e nervis  sensi- 
tivis periphericis  in  apparatus  motorios  agit.  Species 
prima  plerumque  et  extensitate  et  vehementia  sympto- 
mata mitissima  praebet;  aliter  res  se  habet  in  spasmis 
centralibus,  qui  semper  permagnam  musculorum  pro- 
vinciam occupant,  comitantibus  laesae  mentis  phaeno- 
menis. Spasmi  reflexorii  aut  limitantur  parte  motoria 
excentrice  concitata,  aut  omnes  e medulla  spinali  exeun- 
tes nervos  corripiunt,  ut  in  tetano  traumatico,  aut  demum 
solum  organum  respiratorium,  ut  in  asthmate.  Prout  au- 
tem hic  vel  ille  nervorum  complexus  morbo  tentatur, 
spasmi  quoque  phaenomena  singularia  sequuntur.  Tamen 
revera  haec  rarius  eum  in  modum  sejuncta  invenimus, 
maximam  partem  affectio  unius  organi  mox  alius  rea- 

ctionem  tantam  commovet,  ut  symptomata  omnia  mixta 
appareant,  id  quod  praesertim  ad  nervi  sympathici  pa- 
theraata  referendum  est. 

Jam  in  universum  spasmi  imagine  delineata,  ipse  in- 
flammationis indolem  contrariam  ostendere  nobis  videtur. 
Nam  ut  in  hac  ruborem,  tumorem,  auctum  calorem  ob- 
servamus, ita  in  spasmo  pallorem,  voluminis  collapsum, 
frigus.  In  utroque  autem  dolor  aut  adesse  aut  abesse 
potest,  non  igitur  signum  est  essentiale.  iCeterum  dolo.r 
inflammatorius  magis  pungens,  spasticus  contra  trahens, 
tendens.  At  in  morbis  complicatis  interdum  accidit,  ut 
spasmo  non  solum  calor  auctus,  sed  et  ipsa  pldogosis 
succedat;  immo  ambo  uno  eodemque  tempore  corpori 
inesse  possunt.  Ita  convulsiones  unius  organismi  regio- 
nis congestiones  vehementissimas  ad  remotiorem  provo-  - 
eant,  unde  non  raro  apoplexia  cerebri  vel  pulmonum 
evadit.  \ice  versa  saepissime  inflammationes  spasmos 
vehementissimos  concitant.  Nexus  hic  inter  spasmum 
et  inflammationem  nondum  satis  explicatus  est. 

Antequam  spasmi  signorum  descriptioni  finem  impo- 
namus, non  alienum  videtur,  morbi  mentionem  facere, 
qui  medium  inter  spasmum  et  paralysin  tenet,  nimirum 
catalepsis,  aut,  ut  Cei.  Romberg  vocat,  eclipsis.  Subito 
conscientia  et  sensibilitas  hominem  derelinquunt,  ipse 
autem  in  eo  statu  detinetur,  in  quo  antea  versabatur, 
non  collabitur.  Maxime  memorabile  autem  est,  artus 
non  ut  in  tetano  contractos,  sed  cerea  flexilitate,  quae 
dicitur,  praeditos  esse.  Etenim  aut  in  eo  situ  persistunt,  * 

quem  us  indimus,  aut  gravitatis  legi  obtemperant.  Non- 

nunquam  conscientia  non  prorsus  tollitur,  tum  aegrotus 
motus  voluntarios  quidem  molitur,  sed  probe  peragere 
nequit.  Impetus  plerumque  brevi  finitur  et,  ut  novimus, 
nimis  magna  animi  occupatione  et  labore,  vel  terrore, 
subito  evocatur.  Eclipseos  phaenomena  quis  est  qui 
interpretetur?  Restat,  ut  supponamus,  musculorum  to- 
num exsistere  posse,  etiamsi  voluntatis  energia  per  tem- 
pus aliquod  interierit;  persistit  tum  corpus  in  ea  con- 
ditione, quam'  eo  momento  obtinebat,  quo  conscientia 
aufugit.  Quibus  autem  organismi  mutationibus  et  in  quo 
apparatu  voluntatis  effectus  ad  dirigendos  musculos  in- 
hibeatur, dum  corpus  ipsum  aequilibrium  servat,  ea  scru- 
tari, temporis  est  futuri. 

Dum  musculi  spasmo  obruti  sunt,  faciem  prae  se 
ferunt  singularem  et  dignam,  quae  accuratius  describatur. 
Substantia  durior  ac  solidior  est,  quam  in  relaxationis 
statu;  saepe  rugas  transversas  reperimus,  praecipue  si 
convulsio  non  totum  musculum,  sed  singulares  ejus 
fibras  contrahit.  Praeterea  praebent  pondus  specificum 
majus  quam  musculi  remissi.  Accedit  ea  natura  memo- 
rabilis, quod  musculi  spastici  viventes  onus  possunt  su- 
stentare, quo  mortui  lacerantur;  non  interest,  utrum  vita 
eorum  discisione  nervorum,  an  remediis  narcoticis  ex- 
stincta sit.  Colorem  rubrum  inter  spasmum  laetiorem 
in  musculis  fieri,  per  se  intelligitur.  Perbene  id  obser- 
vamus in  vulneribus,  e quibus  tetanus  traumaticus  pro- 
dit, item  in  hydrophobia. 

Necropsia. 

Corporum  morbo  spastico  defunctorum  sectiones  huc 
usque  admodum  pauca  ad  ejus  naturam  explicandam  va- 
luerunt. Quae  habemus,  recentioris  temporis  viris  ex- 
perientissimis  debemus.  Omnia  referuntur  ad  tetanum 
ex  affectione  peripherica  progressum  et  ad  spasmos  cen- 
trales. Praecipue  partes  membranaceae  et  osseae,  nervos 
circumdantes,  compositione  et  forma  alienatae  reperie- 
bantur,  qua  re  irritatio  spastica  nascebatur. 


Aetiologia. 

Spasmus  irritationis  legibus  obnoxius  est,  irritatio 
quaeque  autem  irritabilitatem  quandam  nervorum  suppo- 
nit, quibus  musculorum  motus  gignitur.  Inde  sequitur, 
omnem  nervorum  irritabilitatis  amplificationem  etiam  na- 
turalem ad  spasmos  praedispositionem  constituere.  Omnes 
igitur  homines,  in  quibus  e conditionibus  naturalibus 
justo  major  nervorum  irritabilitas  exstat,  ad  spasmos  op- 
portuni sunt.  Quo  pertinent  praecipue  infantia,  aetas 
•juvenilis  et  sexus  sequior.  Ex  iisdem  causis  ea  organa, 
quae  multis  nervis  instruota  aut  pro  loco  et  situ  cre- 
brioribus et  majoribus  irritamentis  exposita  sunt,  prae 
ceteris  ad  spasmos  vergunt.  Quamobrem  spasmus  ple- 
rumque in  eos  musculos  impetum  facit,  quibus  homo 
saepissime  utitur  vel  voluntarie  vel  involuntarie,  ut  in 

artus,  in  organum  respiratorium,  in  tractum  intestinalem 
etc.  Semper  is  status,  cjui  in  toto  corpore  majorem 
organorum  strenuitatem  provocat,  etiam  nervorum  moto- 
riorum energiam  augebit,  quam  indolem  dicimus  convul- 
sibilitatem.  Comitatur  dentitionem,  ineuntem  pubertatem, 
graviditatem,  pariendi  tempus.  Quodsi  huc  accedit  irri- 
tamentum externum  levius,  quod  in  sano  nihil  anomali 
efficit,  statim  spasmi  phaenomena  invadunt.  Inest  haec 
indoles  etiam  hominibus  hystericis  et  hypochondricis, 
omnibus  praeterea,  qui  morbos  graves  passi  sunt.  Con- 
vulsibilitatis  origini  favet  continua  systematis  nervosi  con- 
citatio per  phantasiam,  dolorem,  sollicitudinem,  animi 
perturbationes,  vigilias,  studia  defatigantia,  libidines,  co- 
gitationes voluptuosas,  instinctum  sexualem  haud  ex- 
pletum. 

Quae  hucusque  de  aetiologia  commemoravimus,  com- 
plexa sunt  causas,  quae  dicuntur,  proximas.  Ilis  ad- 
junguntur causae  remotiores,  seu  occasionales.  Foris 
organismo  illatae  tantam  ejus  commutationem  suscitant, 
ut  erethismi  nervosi  symptomata  appareant. 

Res  mechanica  non  raro  spasmum  provocat,  ut  lae- 
siones externae,  vulnera,  contusiones;  semper  in  his  ca- 
sibus nervi  aliquo  modo  irritantur.  Invenimus  eos  in- 
cisos vel  distentos,  vel  corpus  alienum,  ut  assulam,  in 
ipsis  haerens.  Reflexionis  leg^  apparatus  motorius  morbo 
tentatur,  cujus  species  vehementissima  tetanus  traumaticus 
est;  praedispositionem  homini  singulari  inesse,  si  tanto 
malo  affligitur,  vero  simile  est,  nam  non  semper,  si 
nervi  peripherici  illo  modo  offenduntur,  tetanus  nascitur, 

Alia  spasmorum  causa  est  irritamentum  e sanguine 
nimio  profluens.  Non  raro  id  observatur,  quamquam 
minus  crebro,  quam  antea  medici  putaverunt,  unde  eorum 
ratio  medendi,  quam  fere  ubique  in  spasmis  adhibuerunt, 
sanguinis  detractio  originem  duxit.  Status  congestivus 
tum  semper  derivandus  est  a suppressa  quadam  san- 
guinis secretione,  ut  haemorrhoidibus,  mensibus,  assuetis 
haemorrhagiis. 

Frequentius  nervorum  disharmonia  commercium  alit 
cum  causis  debilitantibus,  e quibus  anaemia,  vel  omnino 
succorum  natura  depravata  procedit,  quamobrem  nervi 
non  satis  nutriuntur.  Antecedit  his  in  casibus  magnum 
sanguinis  vel  succorum,  qui  necessarii  sunt  ad  bonum 
corporis  statum  conservandum,  detrimentum.  Onania  hic 
summi  momenti  est.  Si  mors  ex  haemorrhagia  profusa 
imminet,  semper  spasmi  intrant,  symptoma  pessimum 
exhibentes. 

« 

Consensum  et  reflexionem  in  morbis  spasmodicis  plu- 
rimum valere,  patet.  Dolor,  algia,  quoties  convulsiones 
concitant.  Optime  id  demonstrant  homines,  qui  hysteriae 
et  hypochondriae  obnoxii  sunt.  Item  hac  parte  non  pa- 
rum pollent  stimuli  gastrici,  ut  vermes,  aut  infarctus. 
Nominatim  aetate  puerili  haec  caussa  frequens  est.  Etiam 
animi  affectus  spasmum  procreant.  Imo  solum  eorum 
adspectum,  qui  spasmis  cruciabantur,  contagii  psychici 
specie  cum  circumdantibus  eosdem  communicasse,  histo- 
ria temporis  praeteriti  satis  docuit. 

Porro  commemorandae  sunt  substantiae  venenatae. 
Ita  videmus,  strychninum,  secale  cornutum,  hydrargyrum 

praecipue  medullam  spinalem,  venenum  e rabie  canina 
ortum  medullam  oblongatam,  denique  plumbum,  narcotica 
alia  et  spiritum  vini  cerebrum  ac  medullam  spinalem 
afficere.  Similem  effectum  produnt  irritamenta,  quae 
eveniunt  e suppressis  exanthematibus  aut  dyscrasiis.  Quo 
spectant  morbilli,  scarlatina,  variola,  miliaria,  impetigo, 
trichoma,  arthritis.  Ulcera  etiam  habitualia,  si  sanantur, 
interdum  spasmum  afferunt. 

Praeterea  huc  referendae  sunt  desorganisationes,  quae 
nonnumquam  in  nervorum  substantia  aut  in  vicinia  se- 
dent. Exercent  pro  magnitudine  sua  et  sedis  regione 
vel  majorem  vel  minorem  irritationem.  Sunt  neuromata, 
vel  alii  tumores,  saepe  cerebri  tuberculosis.  Quod  ad 
injurias  atmosphaericas,  humido- frigidum  clima  spasmo- 
rum genesi  opportunum  esse  videtur.  Quocum  fortasse 
cohaeret  observatio,  vere  et  autumno  plurimos  epilepsiae 
impetus  intrare,  docens.  Etiam  causas  epidemicas  dispo- 
sitionem spasticam  augere,  a medicis  observatum  est. 
Item  momentum  hereditarium  in  spasmo  influere,  negan- 
dum non  est.  Nexus  hujus  phaenomeni  non  difficilis  est 
explicatu. 

Priusquam  aetiologiae  caput  absolvamus,  mentionem 
faciamus  spasmi  habitualis.  Dispositio  habitualis  enim 
lex  est,  secundam  quam  motus  certi,  si  repetuntur,  civi- 
tatem quasi  in  corpore  sibi  acquirunt.  Quod  simulae 
factum  est,  causis  minimis  provocantur  aut  sponte  sine 
ulla  occasione  certo  quodam  tempore  redeunt.  Videmus 
hanc  legem  in  excretionibus  naturalibus,  quae  facillime 
certis  horis  assuefiunt;  omnes  nostrae  dexteritates  ei  ob- 


temperant.  Maximopere,  autem  illa  dispositio  ad  spa- 
smos referenda  est;  jam  si  saepius  intrarunt,  organismo 
adeo  familiares  evadunt,  eo,  ut  aut  stimulis  levibus  exciten- 
tur, aut  certo  tempore  sponte  redeant.  Non  raro  impe- 
tum antecedunt  sensus  proprii,  ut  in  epilepsia  gravitas 
artuum  et  intemperies  universa.  Maxime  autem  admiran- 
dum illud  est,  quod  solae  illorum  sensuum  cogitationes 
apud  epilepticos  interdum  spasmi  introitum  efficere  di- 
cuntur. 


Decursus  et  exitus  morbi. 

Spasmorum  paroxysmi  non  raro  finiuntur  crisibus: 
adaucta  urinae,  aut  sudoris  secretione,  vel  flatuum  se- 
cessu, quod  efficitur  per  stimuli  irradiationem  in  nervos 
vaso-motorios.  Plerumque  sequitur  languor  et  somnus, 
ex  quo  aegroti  animo  et  corpore  levati  expergiscuntur. 
Ipsius  paroxysmi  vi  casus  varii  inferri  possunt,  lapsu 
corpori  laesiones  impertiuntur,  musculorum  contractio 
tanta  esse  potest,  ut  ossium  fracturae,  luxationes,  ipsorum 
musculorum  rupturae  nascantur.  Rimae  glottidis  con- 
tractione spastica  aegrotus  suffocationis  periculo  premi- 
tur, vomitu  spasmum  comitante  ventriculus  rumpi  potest. 
Iu  asthmate  et  cordis  spasmo  sanguinis  circuitus  non- 
nunquam  adeo  impeditur,  ut  inde  cerebri  byperaemia 
ejusque  apoplexia  prodeat.  Dolores  et  algias  spasmo 
concitari,  res  satis  nota  est;  pendent  ex  laesa  musculo- 
rum nervorum  sensibilium  functione,  qui  per  irradiatio- 
nem ex  motoriis  hyperaesthesia  tentantur. 

Jam  si  spasmi  in  corpore  diutius  perdurant,  saepius 
apparatuum  motoriorum  mutationes  exoriuntur,  quo -per- 
tinent musculi  longitudine  minuti,  ossa  curvata,  stricturae, 
imo  canales  synechia  concludi  possunt.  Spasmi  e ner- 
vorum periphericorum  irritatione  orti  organa  centralia 
etiam  malo  implicant,  cum  saepius  ac  vehementius  re- 
deunt. Morbi  gradus  ea  re  semper  augetur  atque  com- 
plicationes adjunguntur;  ita  nonnunquam  ad  epilepsiam 
dementia  accedit.  Corporis  partes,  quae  expedite  se  mo- 
vere possunt,  non  raro,  praegresso  spasmo,  situs  locum 
mutant,  ita  oculi,  lingua. 

Sed  praeterea  spasmi , dum  praecipites  sunt,  in  con- 
trarium statum  transeunt,  paralyses  scilicet,  quod  prae- 
cipue observamus  in  tetano  et  hydrophobia.  Si  organon 
nobilius  hoc  pathemate  corripitur,  mors  inde  sequitur. 
Sunt  aliae  spasmorum  species,  ut  tetanus  et  hydrophobia, 
quae  mox  post  eruptionem  paralysin  advehunt,  aliae,  ut 
epilepsia  et  asthma,  non  raro  totam  aegroti  vitam  comi- 
tantur citra  hunc  exitum.  Longinquis  morbis  spasticis 
vesania,  tabes,  hydrops  succedere  possunt,  symptomata, 
quae  intra  longius  breviusve  tempus  morte  finiuntur. 


Prognosis . 

Nonnullae  spasmorum  formae  sine  ullo  periculo 
praetereunt,  ut  hysteria,  aliae  admodum  perniciosae 
sunt,  ut  eclampsia.  In  universum  prognosis  pendet  a 
rebus  sequentibus. 

Primum  ratio  habenda  est  momenti  aetiologici.  Ubi 
spasmus  degeneratione  quadam  nititur,  quae  tolli  nequit, 
prognosis  admodum  mala  est;  faustior,  si  morbus  vi 
nocifera  transitoria  provocatur.  Qui  contagio  quodam 
nascuntur,  non  adeo  periculosi  sunt,  quam  qui  sponte 
in  corpore  existuntr  ut  tussis  convulsiva  et  asthma. 
Item  prognosis  hysteriae  e contagio  psychico  ortae 
longe  melior  est,  quam  illius,  quae  ex  internis  orga- 
nismi conditionibus  prodit. 

Tum  respiciendum  est,  quousque  nervorum  affectio 
extendatur.  Quo  minor  nervorum  provincia  affecta  est, 
eo  facilius  malum  sanari  potest  aut  saltem  vitae  pericu- 
lum non  minatur.  Scilicet  res  longe  aliter  se  habet, 
si  organon  nervorum  centrale  aegrotat,  quo  in  casu 
semper  prognosis  mala  auguranda  est,  quoniam  omni 
tempore  inde  vitae  periculum  conflatur. 

Pathemata  nervorum  periphericorum  spastica  non 
adeo  timenda  sunt,  nisi  apparatus  correptus  gravem 
organismi  functionem  temperat,  exempli  gratia  pulmo 
et  cor. 

Jam  si  spasmi  crebro  et  vehementer  ingrediuntur, 
prognosis  admodum  dubia  est,  nam  facili  negotio  aut 
morbus  habitualis  fit,  aut  mors  ex  impetu  violento  pro- 
cedit. Vice  versa  magis  sperandum  est  fore,  ut  po- 
stremo spasmus  omnino  arceatur. 

At  praedictionem  permalam  promulgare  debemus, 
cum  symptomata  quaedam  accedunt,  ut  haemorrhagiae, 
praesertim  si  in  partibus  internis  locum  habent.  Etsi 

fortasse  aegrotum  semel  tuemur,  metuendum  semper  est, 
ne,  reversionibus  deinceps  factis,  vita  exhauriatur. 

Medici  praeterea  experti  sunt,  spasmorum  prognosin 
a crisibus  pendere,  quare  quo  magis  perspicuae  et  per- 
fectae eae  sint  post  paroxysmum  quemque,  eo  magis  de 
morbo  exstinguendo  cogitari  posse.  Etiam  ad  crises 
psychicas  id  referendum  est. 

Denique  res  maximam  partem  male  se  habet,  si 
spasmi  in  alios  morbos  transeunt.  Exitus  fere  semper 
accedit  lethalis,  si  neurophlogoses,  paralyses,  psychoses 
hoc  modo  gignuntur. 

Therapia. 

1.  Indicatio  causalis  in  hoc  morbo  maximi  momenti 
est,  scilicet  modo  exsequenda,  si  res  nocens  permanet.  Ita 
in  convulsionibus  helminthicis  vermes,  in  iis,  ubi  neuri- 
lema  degeneratione  affectum  est,  hanc,  quatenus  possu- 
mus, removere  debemus.  Sed  saepius  momentum  aetio- 
logicum  aut  tolli  aut  omnino  inveniri  nequit,  aut,  quam- 
quam ipsi  satisfactum  est,  morbus  non  cedit.  luna  i 
medicus  vertat  animum  necesse  est  ad 

2.  Indicationem  morbi.  Admodum  magna  medica- 
mentorum copia  proposita  est,  ex  quo  sententiam  veram 
esse  perspicimus,  quemque  morbum,  cujus  multa  reme- 
dia sint  commendata,  difficillime  sanari.  Quod  ad  me- 
thodos sanandi  ipsas  attinet,  prima  dicitur  sedativa. 


27 


Consilium  in  eo  est,  ut  irritatio  nervorum  paralysi  qua- 
dam auferatur.  Remedia  sunt  narcotica,  quibus  tamen 
rarius  apparatus  motorius  in  integrum  restituitur.  Praeter 
narcotica  etiam  metalla  quaedam  huc  numeranda  sunt, 
ut  ferrum,  zincum,  cuprum,  argentum,  arsenicum;  quo- 
rum effectus  melior  est,  ut  experientia  satis  docuit.  Me- 
thodus altera  antagonistica  est.  Irritationem  ad  aliud 
corporis  systema  derivare  studemus  et  quidem  aut  ad 
totum  vasculare,  ubi  remediis  febrem  excitamus,  ut  Va- 
leriana, Asa  foetida,  Gummi  resinis,  oleis  aethereis, 
phosphoro,  Artemisia,  Paeonia  etc.;  aut  ad  circumscri- 
ptam cutis  partem,  quocirca  unguentum  tartari  stibiati 
multum  praestat.  Dolendum  est,  remedia  illa  modo  tam 
diu  paroxysmos  arcere  quam  febris  iis  concitata  persistat. 
Methodus  quarta,  quae  in  spasmis  solis  excentricis  ad- 
hiberi potest,  in  eo  cernitur,  ut  irritationis  progressus 
ad  apparatum  centralem  systematis  nervorum  inhibean- 
tur; id  quod  efficitur  pressione  nervi  aegrotantis. 

Quum  autem  videamus,  spasmorum  paroxysmos  cri- 
sibus finiri,  cum  ea  methodo,  si  sanationem  afferre  velis, 
secretionem  artificialem  conjungas,  quam  institui  oportet 
per  setaceum,  fonticulum  etc.  Recentiori  tempore  the- 
rapia duabus  methodis  aucta  est,  quae  in  eo  sunt,  ut 
vel  magnetismi  ope,  vel  nervorum  affectorum  discisione 
spasmi  deleantur.  Num  inde  effectus  saluber  et  perma- 
nens proditurus  sit,  temporis  futuri  est,  dirimere. 

3.  Indicatio  symptomatica.  Hic  id  moliendum  est, 
ut  paroxysmum  quam  diutissime  proferamus,  immo , si 

valemus,  inhibeamus.  Ubi  jam  intravit,  ejus  spatium  bre- 
vius reddendum  est.  Detrimenta,  quae  organa  singularia 
ex  paroxysmo  capere  queant,  pro  viribus  nostris  arcere 
debemus.  Denique  omni  tempore  eruptionis  crises  regi, 
et,  si  desunt,  elici  oportet.  Quomodo  his  indicationibus 
satisfaciamus,  eorum  est  explicare,  qui  singulas  spasmi 
species  describant. 


VITA. 


Ilenricus  Guilelmus  Tietzen  natus  sum  Thoruniae  die  de- 
cimo mensis  Decembris  anni  MDCCCXXII,  patre  Guilelmo 

111.  Erdmann  et  111.  Kuehn  de  chemia: 

Idem  et  111.  E.  H.  Web  er  duces  mihi  fuerunt  in  arte 
cadaverum  rite  secandorum ; 

111.  Assmann  de  anatomia  comparata; 

111.  Guenther  de  anatomia  chirurgica,  de  chirurgia, 
de  akiurgia; 

Beat.  Neubert  de  pathologia  generali; 

111.  Braune  de  therapia  generali,  de  materia  medica; 
111.  Cerutti  de  pathologia  et  therapia  speciali; 

111.  Joerg  de  arte  obstetricia. 

Exercitationum  ducibus  usus  sum  botanicarum  Cei.  Kunze, 
chemicarum  Cei.  Kuehn,  clinicarum  et  quidem  chirurgicarum 
111.  Guenther,  obstetriciarum  111.  Joerg. 

Cei.  Werder  de  logice;  Cei.  Benary  de  Tacito;  III. 

111.  Romberg,  111.  Schoenlein,  Cei.  Wolff;  in  obste- 
triciis et  psychiatricis  111.  Busch  et  Ideler. 

Quibus  viris  maxime  de  me  meritis  gratias  ago  semper- 
que  habebo  maximas. 

Jam  vero  tentamine  cum  philosophico  tum  medico  atque 
examine  rigoroso  superatis,  spero  fore,  ut  dissertatione  the- 
sibusque publice  defensis,  summi  in  medicina  et  chirurgia 
honores  in  me  conferantur. 


TUES  ES. 


1.  Spasmus  tantum  ad  libras  musculares  referen- 
dus est. 

2.  Sanguinis  detractio  in  solo  spasmo  ex  plethora 
indicata  est. 

3.  Spasmi  prognosis  universim  in  pueritia  melior 
est,  quam  aetate  virili  et  senili. 

4.  Omnis  morbus  per  crises  sanatur. 

5.  Spermatozoa  non  sunt  animalia. 

6.  Synchondrotomia  omnino  rejicienda  est. 

7.  Lux  nullius  momenti  aetiologici  est  ad  gignen- 
dam ophthalmiam  neonatorum. 

8.  Sine  auscultationis  et  percussionis  auxilio  pecto- 
ris morborum  diagnosis  incerta  est. 


